钦定古今图书集成/明伦汇编/交谊典/第081卷 > 性理会通 > 《与赵尚书书》前人
## 钦定古今图书集成/明伦汇编/交谊典/第081卷 > 性理会通 > 《与赵尚书书》前人

窃以仲春之月，气候暄和。伏惟某官茂对明恩，神人
协相，台候起居万福。兹者窃闻荣被追诏，入长天宫。
夫以尚书望寔之隆，宜在庙堂，参断国论之日久矣。
去岁入朝，登用在即，而抗论极言，不以利害之私少
有回屈。士论益以归重，而深恨其不少留也，乃今幸
甚，天启圣心，召还故官。是盖将授以政，无可疑者。有
识传闻，交相庆贺，盖不独为门下之私喜也。然今日
之事，盖有甚难于为力者，不审明公何以处之？窃计
《雅怀》，于其大者素有定论，不待愚者之言矣。其惟小
者之一二，区区鄙怀，窃有所疑于平日，辄忘僭易而
一言之，惟高明之垂听焉。盖天下之事，决非一人之聪明才力所能独运。是以古之君子，虽其德业智谋
足以有为，而未尝不博求人才，以自裨益。方其未用，
而收寘门墙，劝奖成就，已不胜其众，是以至于当用
之日，推挽成就，布之列位，而无事之不成也。今日明
公之立朝，不为不久，而未闻天下有卓然可用之才
出于门墙之下。自顷出临藩服，而熹始得观于进退
官属之际，则见明公“之所与者，率多碌碌凡庸、睢盱
侦伺、以希寸进之流，未闻以职修事举，为众所称，以
为当举而得之者也。而况于其学行酝畜，真有以大
过于人者乎？今者进位于辅相之列，则所资于天下
之才者益众，而所进退于天下之才者益重。若但以
前日进退官属之尺度取之，则熹恐天下之士所以
望于明公者，有未厌也。时事如此之难，明公之任如
此之重，而所以求助者如此之狭，熹虽至愚，犹窃为
明公虑之，而辱知有素，不敢不及此而一言也。伏惟
宽宏，恕其狂易，试加察焉。”盖不惟明公所自举，而凡
所为属之同列，以妨贤者之路。若宜皆在诎指之中，
则熹之虚实可睹矣。来使还自三山，熹前此已屡拜
启。薄冗，姑此少伸贺礼，而亦不敢为无益之空言也。
末由趋拜履舄，伏乞以时为国自重。